JERUUSALEMMA UUDISED
Siin Jeruusalemma Uudised ja Pekka Sartola. Tere õhtust!
Mõned tänased teemad -
Iisraeli raske julgeolekuolukord
Erdogani kahepalgelisus
Soome ostab Iisraeli raketisüsteemi
Iisraeli praegune valitsus on olnud kaua
raskemas sise- ja välispoliitilises olukorras kui paljud selle eelkäijad.
Peaminister Benjamin Netanyahu sõnul on Iisrael just praegu
ka äärmiselt keerukas julgeolekuga seotud olukorras kõigil rinnetel,
eriti kui arvestada väliste ohuteguritega.
Peaminister tahtis siiski rahustada kohalike omavalitsuste juhte
pärast nädalavahetuse terrori- ja raketirünnakuid Lõuna-Iisraelis.
Netanyahu rõhutas oma kõnes,
et piirkonna kaitsetaristuga seotud probleemid
lahendatakse kiiresti ja tõhusalt.
Möödunud paasapühaaeg
oli üks viimaste kümnendite hävitavamaid ja vägivaldsemaid
ning terroripõhise kuritegevuse hulk
kasvas murettekitavalt kõikjal Iisraelis.
Osaliseks põhjuseks oli samale ajale sattunud moslemite ramadaan,
ja paasapüha nädalavahetusel teatati lausa 23 erinevast rünnakust.
Lisaks tegi Iisraeli armee õhurünnakuid Süüriasse,
Damaskuse kanti, pühapäeva varahommikul,
kui Süüria Golani kõrgustikelt tulistati kahes laines kokku kuus raketti.
Sellele eelnenud öö jooksul
tulistati Liibanonist 34 raketti ja 20 mürsku,
millele Iisrael jõuliselt vastas.
Samuti pidi armee vastama ka Gaza sektorist lähtunud raketitulele.
Eriliselt murettekitavaks kujunes riigi põhjarinne.
Nii Süüria kui Liibanoni suunalt tulistatud rakettide järel
saatis Iisraeli armee Põhja-Galilea piirkonda toetama
25 Iron Dome'i patareid ja mobiliseeris ka õhutõrje reservüksuslasi.
Seda seetõttu, et riigi armee sai luureinfot, mille järgi Iraan
ja Hezbollah valmistuvad uueks rünnakuks Iisraeli vastu,
seekord Süüriast,
ja peamiselt tosinate enesetapu- droonide ja lühimaarakettidega.
Al-Aqsa mošees ja selle lähiümbruses endiselt jätkuvate märulite tõttu
teatas peaminister Netanyahu Araabia Liigale,
et Iisraeli valitsus on kõigiti pühendunud pingete leevendamisele
ja valitseva status quo säilitamisele.
Seda seetõttu, et Jordaania kutsus koos Egiptuse
ja Palestiina omavalitsusega (PO) kokku Araabia Liiga kriisiistungi,
et arutada rahutusi paasapüha alates.
Peaminister Netanyahu ütles kolmapäeval,
paasapühaeelses avalduses, et tema valitsus on pühendunud
pingete maharahustamisele Templimäel.
Tema sõnum Araabia Liigale oli, et palestiinlastest moslemid
sulgesid teisipäeva õhtul seestpoolt al-Aqsa mošee uksed
ja blokeerisid need nii, et keegi ei pääsenud sisse ega välja.
Mošees viibis kümneid palvetajaid, kes jäid äärmusrühmituste pantvangi.
Politsei teatel püüti mošees viibinud märatsejaid lahkuma sundida,
kuid nood ei järginud juhiseid,
mistõttu julgeolekujõududel polnud muud võimalust
kui siseneda mošeesse,
kus neid rünnati kivide ja ilutulestikurakettidega.
Templimäe reeglite ja Jordaania haldusühenduse Waqf teatel
ei tohi pühapaigas ööbida, mistõttu Iisraeli sõdurid sisenesid mošeesse
ja vahistasid ca 350 märatsejat.
Jeruusalemma Politsei teatel oli see ka turvameede,
sest neil oli põhjust uskuda, et nood märatsejad oleksid võinud rünnata
järgmisel hommikul Templimäele saabunud juute.
Jordaania Välisministeeriumi avalduses öeldi siiski,
et kuningriik nõudis Araabia Liiga kriisiistungit pärast seda,
kui Iisraeli väed olid viinud paiga ja al-Aqsa mošee
plahvatusohtlikku punkti ja häirisid seal viibinud palvetajaid.
Tõde ja õige perspektiiv toimunu suhtes
on araabiamaailmas tihti väga suhtelised mõisted.
Araabia Liiga peasekretär Ahmed Aboul Gheit
nimetas Iisraeli tegevust vastutustundetuks ja lisas,
et politsei käitumine mõjutab miljonite moslemite usulisi tundmusi
kogu maailmas, eriti ramadaani ajal.
Islamistide raevu just ramadaani ja juutide paasapüha ajal süvendas see,
et Jeruusalemma Politsei pidi vahistama mitmeid isikuid,
kes püüdsid paasapüha ajal Templimäel loomi ohverdada.
Templimäele liikus juute kanade ja lambatalledega,
kes püüdsid teha seda sel ülimalt plahvatusohtlikul ajal,
et harrastada oma iidseid rituaale.
Viimastel aastatel on mitmed usulised äärmusrühmitused,
eriti Naasmine Mäele püüdnud üha tihemini teostada ohvrirituaale
just Templimäel ja eriti paasapüha ajal.
Tegu pole Vana Testamendi järgsete rituaalohvritega,
vaid pigem üksnes paasatalle valmistamisega.
Ühendus oli palunud luba mainitud rituaaliks valitsuselt,
eriti sisejulgeolekuministrilt Itamar Ben-Gvirilt,
kuid seda ei antud, sest Iisraeli julgeolekuametnikud usuvad,
et paasaohvri lubamine Templimäel tekitaks karmi vastuseisu
moslemite seas Jeruusalemmas, Läänekaldal
ja regiooni araabiamaade seas,
kes pidasid seda suureks muutuseks pühapaiga status quos.
Liikumine oli jaganud pühade eel Jeruusalemma vanalinnas lendlehti,
kus õhutati aktiviste tooma tallesid Templimäele
paasaeelseks ohverduseks.
Lisaks lubati rahalist preemiat neile, kel see ka õnnestub.
Türgi president Erdogan avaldas kaastunnet
oma Iisraeli kolleegile Isaac Herzogile viimatistes terrorirünnakutes hukkunud
Iisraeli ja teiste riikide kodanike surma puhul.
Tänades Erdogani, rõhutas president Herzog omakorda,
et Iisrael on endiselt kindlalt otsustanud
säilitada usuvabadust ja status quo'd kõigi uskkondade pühapaikades
ja eriti Templimäel.
Möödunud aasta jooksul on president Herzogi
ja Türgi presidendi vahel arenenud soe suhe.
Nad olid varemgi mitmeid vestlusi pidanud,
kuid suhe sai hoogu juurde mullu märtsis,
president Herzogi riigivisiidil Türki,
mis sillutas pärast pikka pausi teed
dialoogi ja koostöö jätkamiseks maade vahel.
Türgi presidendil näib olevat ka teine pale,
sest arutades viimatisi sündmusi Iraani presidendi Ibrahim Raisiga,
tõdes Erdogan, et kogu moslemimaailm
peab Iisraeli vastu ühinema.
Erdogani väitel peab islamimaailm olema ühtne
Iisraeli rünnakute vastu Palestiinas, rääkisid Türgi meediaväljaanded.
Iisraeli välisminister Eli Cohen mainis aga samal päeval
oma Türgi kolleegile Mevlut Cavusoglule, et Iisraeli armee
vastab kõigile katsetele terroriseerida tsiviilelanikke,
kust need ka ei lähtuks.
ÜRO Julgeolekunõukogu kutsuti paasaneljapäeval kriisiistungile
arutama viimatisi vägivaldsusi Jeruusalemmas.
Päevakorras olid põhjused,
miks Iisraeli politseil olid Templimäel kokkupõrked moslemist usklikega
ning sellele järgnenud raketituli Gazast Iisraeli
ja Iisraeli Kaitseväe IDF-i vasturünnakud.
Neljapäevane istung peeti suletud uste taga
ja selle kutsusid kokku Araabia Ühendemiraadid,
kes on nõukogus Araabia Liiga esindajaks, ja Hiina.
Tegu on Julgeolekunõukogu neljanda kriisiistungiga
Iisraeli ja Palestiina pingete teemal
pärast peaminister Netanyahu karmi liini valitsuse loomist
veidi rohkem kui kolme kuu eest.
Iisraelis pandi eriliselt tähele seda,
et kõigil neil kriisiistungeil oli teiseks kokkukutsujaks Hiina,
kel ei tohiks olla mingeid usupõhiseid huve kummagi poole suhtes.
Sarnaseid kriisiistungeid peeti pärast sedagi,
kui paremäärmuslik riikliku julgeoleku minister Itamar Ben Gvir
käis jaanuari algul Templimäel,
ja pärast Iisraeli armee vasturünnakuid Nabluses ja Jeninis.
Julgeolekunõukogu on käsitlenud Iisraeli-Palestiina konflikti
kolmel korral ka teistel istungitel.
Sadu miljoneid maksev raketitehing Soome ja Iisraeli vahel
avaldati vaid päev pärast seda, kui Soome ühines ametlikult NATOga,
mis laiendab oluliselt sõjalise alliansi piiri Venemaaga,
ja oli suureks kaotuseks president Vladimir Putinile,
räägivad rahvusvahelised uudisteagentuurid.
Soome teatas, et ostab Iisraeli sõjavarustustehaselt Rafael
Iisraeli raketitõrjesüsteemi David's Sling ehk Taaveti Ling.
Samal ajal kiideti heaks ka võimalus ulatusliku järelostuõiguse kohta.
David's Slingi süsteem laiendab märgatavalt
Soome maapinnal asuvate õhutõrjevalmiduste tegevusulatust,
öeldakse avalduses.
See hange annab Soome Kaitsejõududele uue võime
hävitada objekte suures kõrguses,
mainis Soome kaitseminister Antti Kaikkonen.
Meie ajaloo mitteliitumise ajastu on lõppenud - algab uus ajastu,
tõdes Soome president Sauli Niinistö,
enne Soome sinivalge lipu heiskamist Brüsselis, NATO peakorteri ees.
See on esimene mainitud õhutõrjesüsteemi müük välismaale.
David's Sling on olnud peamine palve Iisraelile ka Ukrainalt,
kes on kannatanud Vene rakettide ja droonide rünnakute all.
Iisrael on seni keeldunud süsteemi toimetamast.
Soome avalduses tõdeti sedagi,
et kuna David's Sling on arendatud koostöös USAga,
on müügi eelduseks USA valitsuse luba.
Sellised olid tänased uudised!
Paluge rahu Jeruusalemmale, Iisraelile ja kogu Lähis-Idale,
ja praegu eriliselt ka Ukraina rahvale.
Jääge kanalile ja kohtume nädala pärast!
Tõlge: Monika Jaaguri
Kui soovite saadet toetada,
võite helistada TV7 Eesti annetustelefonil 900 1770.
Kõne hind on 10 euri.
Võid teha ka ülekande ekraanilolevale või TV7 Eesti pangaarvele.
Lisa kindlasti makse saaja nimi ja viitenumber.
Jumal õnnistab neid, kes õnnistvad Iisraeli. Aitäh!
Lisainfo: www.tv7.ee